CELEX: C2006/010/23
Language: da
Date: 2006-01-14 00:00:00
Title: Sag C-389/05: Sag anlagt den  27. oktober 2005  af Kommissionen for De Europæiske Fællesskaber mod Den Franske Republik

14.1.2006   
            
            
               DA
            
            
               Den Europæiske Unions Tidende
            
            
               C 10/12
            
         Sag anlagt den 27. oktober 2005 af Kommissionen for De Europæiske Fællesskaber mod Den Franske Republik
   (Sag C-389/05)
   (2006/C 10/23)
   Processprog: fransk
   Ved De Europæiske Fællesskabers Domstol er der den 27. oktober 2005 anlagt sag mod Den Franske Republik af Kommissionen for De Europæiske Fællesskaber ved A. Bordes, som befuldmægtiget, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Den Franske Republik har tilsidesat sine forpligtelser i henhold til artikel 43 EF og 49 EF, idet den forbeholder udøvelse af virksomhed med kunstig inseminering af kvæg for »insemineringscentre«, som er godkendt i Frankrig.
            
         
               2.
            
            
               Den Franske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   Artikel 43 EF og 49 EF fastslår henholdsvis den frie etableringsret og den frie udveksling af tjenesteydelser. Artikel 46 bestemmer herudover, at bestemmelserne i disse artikler og de forholdsregler, der træffes i medfør heraf, ikke udelukker anvendelse af love eller administrativt fastsatte bestemmelser, der indeholder særlige regler for fremmede statsborgere, og som er begrundet i hensynet til den offentlige orden, den offentlige sikkerhed eller den offentlige sundhed. Den sidstnævnte bestemmelse er imidlertid ikke relevant i nærværende sag, idet Kommissionens klagepunkt ikke vedrører særlige regler for statsborgere i de øvrige medlemsstater, der ønsker at udøve virksomhed med kunstig inseminering i Frankrig, men retlig og faktisk umulighed for disse fællesskabsstatsborgeres vedkommende med hensyn til at få adgang til at udøve sådan virksomhed på grund af det monopol, som i Frankrig er tildelt »insemineringscentre« ved hjælp af bl.a. to bestemmelser i fransk lovgivning.
   Kunstig inseminering er i Frankrig omfattet af et faktisk og retligt monopol til fordel for »insemineringscentre«, som indebærer, at erhvervsdrivende på området fra andre medlemsstater ikke har adgang til at udøve sådan virksomhed, det være sig i kraft af den frie etableringsret eller den frie udveksling af tjenesteydelser. De franske myndigheder har fremført nogle hensyn til den sundhedsmæssige sikkerhed, som efter deres opfattelse kan begrunde, at der vedtages eller opretholdes nationale bestemmelser, som er så restriktive, at de medfører en faktisk ophævelse af disse to i traktaten fastslåede friheder, mens Kommissionen bestrider gyldigheden af de fremførte begrundelser og er af den opfattelse, at disse restriktioner efter deres beskaffenhed under alle omstændigheder ikke står i forhold til det mål om sundhedsmæssig sikkerhed, som principalt påberåbes for at begrunde dem.